ข้อใดไม่ถูกต้อง สำหรับตัวเลขเศรษฐกิจไทยในไตรมาส 3 ปี 2564 ที่สภาพัฒน์เพิ่งจะประกาศออกไป
ก. การใช้จ่ายเพื่ออุปโภคภาครัฐ มีส่วนทำให้ GDP ขยายตัว 0.4% ตามการใช้จ่ายเพื่อรักษาโควิด
ข. การลงทุนภาคเอกชน มีส่วนทำให้ GDP ขยายตัว 0.5% โดยเป็นในหมวดเครื่องจักรเครื่องมือเป็นหลัก ขณะที่การลงทุนหมวดก่อสร้างหดตัวตามการปิดแคมป์คนงาน
ค. การบริโภคเอกชน มีส่วนทำให้ GDP หดตัว -1.8% จากการล็อกดาวน์
ง. การส่งออกสินค้าและบริการสุทธิ มีส่วนทำให้ GDP เพิ่มขึ้น 8.5%
คำตอบได้แก่ ง.  เพราะว่า สำหรับตัวเลขเศรษฐกิจไทยในไตรมาส 3 ปี 2564 ที่สภาพัฒน์เพิ่งจะประกาศนั้น มีองค์ประกอบสำคัญของการขยายตัวที่น่าสนใจ ดังนี้

1. ส่วนเปลี่ยนแปลงสินค้าคงเหลือในไตรมาส 3 ปี 2564 ขยายตัวสูงมาก ทำให้ GDP ขยายตัวสูงถึง 6.5% โดยมีการสะสมสินค้าคงคลังเพิ่มขึ้นในหมวดสินค้าอุตสาหกรรมและเหมืองแร่ โดยเฉพาะสินค้าประเภทอิเล็กทรอนิกส์และแผ่นวงจร รวมถึงคอมพิวเตอร์และอื่นๆ เพื่อรองรับคำสั่งซื้อที่เพิ่มสูงขึ้นจากต่างประเทศ นอกจากนั้น สินค้าเกษตรบางชนิด เช่น ข้าวเปลือก ยังมีการผลิตเพิ่มขึ้นอีกด้วย

2. การใช้จ่ายเพื่ออุปโภคภาครัฐ มีส่วนทำให้ GDP ขยายตัว 0.4% ตามการใช้จ่ายเพื่อรักษาโควิด

3. การลงทุนภาคเอกชน มีส่วนทำให้ GDP ขยายตัว 0.5% โดยเป็นในหมวดเครื่องจักรเครื่องมือเป็นหลัก ขณะที่การลงทุนหมวดก่อสร้างหดตัวตามการปิดแคมป์คนงาน

4. การบริโภคเอกชน มีส่วนทำให้ GDP หดตัว -1.8% จากการล็อกดาวน์

5. การส่งออกสินค้าและบริการสุทธิ มีส่วนทำให้ GDP หดตัว -8.5% จากการนำเข้าที่สูงกว่าการส่งออก ซึ่งส่วนหนึ่งเป็นผลจากค่าบริการขนส่งที่สูงขึ้น
 
ทั้งหมดนี้บ่งชี้ว่าพื้นฐานเศรษฐกิจไทย โดยเฉพาะภาคการผลิตไม่ได้แย่มากนัก เพราะยังสามารถผลิตได้แม้จะมีการล็อกดาวน์ในไตรมาสที่ 3 ก็ตาม

และเมื่อพิจารณาตัวเลขฝั่งภาคการผลิต จะพบว่าภาคเกษตรและบริการบางอย่างยังสามารถขยายตัวได้ดี อาทิ เกษตรกรรมที่ขยายตัวในผลผลิตพืชสำคัญ ได้แก่ ข้าวเปลือก ยางพารา ข้าวโพดเลี้ยงสัตว์ สับปะรด มันสำปะหลัง และปาล์มน้ำมัน ตามความต้องการโลกที่เพิ่มขึ้น แต่ระดับราคาสินค้าเกษตรเริ่มหดตัวลง และสาขาข้อมูลข่าวสารและการสื่อสาร ที่ขยายตัวสอดคล้องกับผลจากการปิดเมืองทำให้ต้องติดต่อผ่านทางออนไลน์มากขึ้น
4.ข่าวเศรษฐกิจและการเงิน,3.ตลาดการเงิน & ผลิตภัณฑ์และบริการทางการเงิน